Eloise: Skade in Mosambiek; waarskuwings vir SAOorstromings in Beira. Foto: @tWeatherSA/Twitter Die tropiese sikloon Eloise is na ’n laagdrukstelsel afgegradeer nadat dit skade en oorstromings in Mosambiek tot gevolg gehad het en Sondag na dele van Limpopo inbeweeg het. Swaar reën en stormsterkwinde het tot oorstromings en skade aan infrastruktuur in Beira in Mosambiek se Sofala-provinsie gelei. Die Verenigde Nasies (VN) se kantoor vir die koördinering van humanitêre aangeleenthede (OCHA) het gesê Eloise het die kus van Mosambiek met winde van tussen 140 en 160 km/h getref. Beira het volgens die Nasionale Instituut vir Meteorologie in Mosambiek (INAM) tot 250 mm reën in 24 uur ontvang. Swaar reën en stormsterkwinde het tot oorstromings en skade aan infrastruktuur in Beira gelei. Foto: @UNICEF_Moz/Twitter Luisa Meque, president van Mosambiek se Instituut vir Ramprisikobestuur-en-vermindering (INGD), het gesê dit is te vroeg om die presiese omvang van die skade te bepaal, maar dat ligte skade in dele van Beira aangerig is. Elektrisiteit het in dele van die stad afgeneem en kommunikasienetwerke is beskadig. Eloise het reeds voor dit aan wal gekom het hewige reën en sterk winde in die Zambezia-provinsie tot gevolg gehad met bome wat ontwortel is en geboue wat beskadig is, onder meer in die hoofstad Quelimane. Oorstromings in Quelimane, Mosambiek. Foto: @WMO/Twitter Volgens OCHA is die hoofbekommernis steeds die risiko van erge oorstromings aangesien baie riviere in die sentrale en suidelike streke van Mosambiek reeds bo hul waarskuwingsvlakke is. Die Suid-Afrikaanse weerdiens het waarskuwings uitgereik vir Sondag vir dele van Limpopo, Mpumalanga en KwaZulu-Natal. Ontwrigtende reën, 100 tot 200 mm in 24 uur, word in dele van die provinsies verwag. ’n Oranje vlak 9-waarskuwing vir ontwrigtende reën is vir verskeie munisipale distrikte in Limpopo uitgereik, insluitend die Ba-Phalaborwa-, groter Giyani-, Makhado-, Maruleng-, Musina-, Collins Chabane- en Thulamela-munisipaliteit. Swaar neerslae is reeds in die verre noorde van Limpopo aangemeld. ’n Geel vlak 4-waarskuwing vir ontwrigtende reën is ook vir sekere munisipale distrikte in Limpopo en Mpumalanga uitgereik. Swaar reën het in die Krugerwildtuin geval met alle grondpaaie wat gesluit is. Meer as 66 mm reën het reeds in die Mopani-streek geval en die pad van Mopani na Phalaborwa is ook gesluit en besoekers moet via Letaba na Phalaborwa ry. Die Luvuvhu-rivier is besig om al vinniger af te kom terwyl die Limpoporivier reeds in vloed is. Die Pionierdam loop oor en die brug na Sirheni is heeltemal oorstroom. Punda Maria area. #TropicalCycloneEloise pic.twitter.com/1CO9xtTe5w — Kruger National Park (@SANParksKNP) January 24, 2021 Letaba high-level bridge. Water starting to flow. #TropicalCycloneEloise pic.twitter.com/SVpqAI9Dh5 — Kruger National Park (@SANParksKNP) January 24, 2021 Pioneer Dam is overflowing.#TropicalCycloneEloise pic.twitter.com/cw5pCMK56Z — Kruger National Park (@SANParksKNP) January 24, 2021